《九日同顾内翰汝由兄弟登丹冲台》
明代·黎民表

雕阑曲曲带层城，下有璚波百尺清。芳桂远摇妆镜影，紫苔深断屧廊声。

惊心岁月三秋尽，极目河山万里平。綵笔几回誇羽猎，登高今日赋还成。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。